**Röyksopp til Oslo Spektrum og DnB Arena**

**Fredag 11. Desember – DnB Arena**

**Lørdag 12. desember – Oslo Spektrum *med Special Guest: Todd Terje***

**Röyksopp har lenge sittet på den norske elektronikatronen. Sommeren 2015 var en eneste stormvind av festivalkonserter og journalister over hele landet rullet terningene sine til seksere. Nå setter duoen kronen på verket med konsert i Oslo Spektrum andre helgen i desember. I Oslo teamer bandet også opp med den norske produsenten og artisten Todd Terje.**



Röyksopp selv gleder seg enormt til de to konsertene:

–2015 har vært et bra år for oss; glade feststemte og lydhøre mennesker har tatt imot oss overalt vi har opptrådt. I en blanding av takknemlighet og lykkerus tenker vi at det er på sin plass å avrunde året med en stor fest i Stavanger og Oslo! I Oslo Spektrum har vi også teamet oss opp med den fantastiske Todd Terje, og sammen vil vi by på en helaften med elegante beats, smektende harmonier og der tilhørende eufori. Vi vil også gi det hele et tilsnitt av jul, og vi har en intensjon om å utsmykke toalettene med marsipan, rosiner og gløgg. Vi håper å kunne dele ut fire nek, som publikum fritt kan disponere under konserten. Det vil også bli gitt mulighet til å fotografere rosinene, uttaler Svein Berge.

– Röyksopp er en av Norges største musikkeksporter over 15 år, og vi gleder oss til å tilrettelegge for ikke bare én, men to maktdemonstrasjoner av et show for dem i desember. For ikke å snakke om at det er på tide at de får vist publikummet i både Oslo og Stavanger hvordan en konsert egentlig skal se ut, sier ansvarlig arrangør i Friction AS, Mark Vaughan.

Festivaloppsettet til Röyksopp i sommer har blitt skrytt opp i skyene og blitt omtalt som både spektakulært, forførende og overdådig. Det loves igjen elektrisk atmosfære og ingen midler vil bli spart i planene på å bygge et scenografiske mesterverk. Todd Terje, Norges kanskje fremste artist og produsent innenfor såkalt ”Oslo-disco” og elektronisk dansemusikk blir også med under konserten i Oslo Spektrum, som Röyksopps spesielt inviterte gjest. Artistgjest i Stavanger vil bli avslørt på et senere tidspunkt.

Om Röyksopps festivalsommer, hadde norske anmeldere dette å si om duoen:

**– Suverent!**

**(Aftenposten, terningkast 6)**

**– Proppet til randen av spenstig disco, house og deilige popballader!**

**(Avisa Nordland, terningkast 6)**

**– En maktdemonstrasjon fra Norges stolthet!**

**(Fædrelandsvennen, terningkast 6)**

**– På alle måter et spektakulært show!**

**(iTromsø, terningkast 5)**

**Billetter til Oslo Spektrum kommer for salg 8. Oktober kl. 10:00**

**Billetter til DnB Arena i Stavanger kommer for salg 13. oktober kl. 09:00**

**Et begrenset forsalg vil være tilgjengelig for partnere av Friction AS fra 9. Oktober kl. 09:00**

*Röyksopp:*

*Röyksopp består av Svein Berge og Thorbjørn Brundtland. De to møttes og dannet Röyksopp i Tromsø, men har siden flyttet basen sin til Bergen. De har gjennom de siste 15 årene stått for det mest slagkraftige av musikalske produkter i norsk musikkbransje. Hele 4 av 6 album har ligget på første plass på VG lista, og hvem kan vel glemme låter som ”What Else Is There”, ”Poor Leno” og ”Eple”. De er også viden kjent med ”The Girl and The Robot” og ”Do It Again” som ble gjort med den svenske superstjernen Robyn. Andre fremtredende samarbeider inkluderer Susanne Sundfør, Lykke Li, Jamie Irrepressibles, , Karin Dreijer, Anneli Drecker og vokalist i Kings og Convenience, Erlend Øye. Roÿksopp står stødig som en av Norges største navn i internasjonal musikkbransje, og har vært nominert til Grammys, MTV priser og Brit Awards så vel som vunnet opptil flere Spellemannspriser – deriblant Årets Spellemann.*

*Social links:*

*Hjemmeside:* [*http://royksopp.com/*](http://royksopp.com/)

*Facebook: <https://www.facebook.com/Royksopp>*

*Twitter: <https://twitter.com/royksopp>*

*Todd Terje:*

*Han ble et velkjent norsk navn etter låta ”Inspector Norse”, med den uforglemmelige musikkvideoen. Han har også et nært vennskap med Roxy Music legenden Bryan Ferry, og har med det sikret seg et publikum i alle aldre. Han er støtt og stadig å se på scenen med Ferry, nå sist under sin første Coachellaopptreden*

*Todd Terje vokste opp i Mjøndalen utenfor Drammen, og har fra ung alder vært eksperimentell når det kommer til musikk. Inspirert av artister og band som The Prodigy, Olle Abstract , Pål ”Strangefruit” Nyhus, og ikke minst Tore ”Erot” Kroknes, tok han sine første vaklende musikalske skritt på en utdatert PC. Han oppdaget senere en kjærlighet for piano, og begynte på en utdannelse for å bli pianist. Drømmen om piano gikk over i en fremtid som fysiker før skjebnen skulle ha det til at unge lovende Todd Terje traff Prins Thomas i Oslo. Med Prins Thomas sin hjelp tok det ikke lang tid før gutten fra Mjøndalen med det enorme talentet var en av de sterkeste stemmene innenfor elektronika og disco.*

*Social Links:*

*Hjemmeside:* [*http://toddterje.com/*](http://toddterje.com/)

*Facebook:* [*https://www.facebook.com/ToddTerje*](https://www.facebook.com/ToddTerje)

*Twitter:* [*https://twitter.com/toddterjeolsen*](https://twitter.com/toddterjeolsen)